**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br.UPII 291/15-2**

**Podgorica, 08.07.2016.godine**

Agencija za zaštitu ličnih podataka i slobodan pristup informacijama-Savjet Agencije, postupajući po presudi Upravnog suda U br. 1789/15 od 31.03.2016.godine rješavajući po žalbi XX br.02-14-007-3/2015-1 od 27.01.2015.godine, izjavljene radi poništaja rješenja Sekretarijata za lokalnu samoupravu Opštine Herceg Novi br.02-14-007-3/2015 od 21.01.2015. godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 238 stav 1 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 10.06.2016.godine donio:

**R J E Š E NJ E**

Žalba se usvaja.

Poništava se rješenje Sekretarijata za lokalnu samoupravu Opštine Herceg Novi broj: 02-14-007-3/2015 od 21.01.2015.godine.

Odobrava se pristup informaciji po zahtjevu XX br. 02-007-3/2015 od 15.01.2015.godine i obavezuje se Sekretarijat za društvene djelatnosti i sport Opštine Herceg Novi, da podnosiocu zahtjeva dostavi informaciju kopiju i to: rješenja kojima su priznata prava na osnovu Zakona o invalidskoj i boračkoj zaštiti za dva lica iza smrti srodnika, uz zaštitu ličnih podataka lica čiji se podaci obradjuju čijim objavljivanjem bi se ugrozila privatnost lica a koja se odnose na ime i prezime, ime oca, adresu stanovanja, JMBG, datuma rođenja i predmetni događaj po osnovu koga je ostvareno pravo po osnovu Zakona o invalidskoj i boračkoj, u roku od pet dana od dana prijema dokaza o uplati troškova Sekretarijatu za društvene djelatnosti i sport Opštine Herceg Novi.

Obavezuje se XX da na ime troškovi postupka uplati 0,40 EUR u korist Budžeta Crne Gore na žiro račun br.907-0000000083001-19 u roku od pet dana od dana prijema rješenja i dostavi dokaz o izvršenoj uplati Sekretarijatu za društvene djelatnosti i sport Opštine Herceg Novi.

**O b r a z l o ž e nj e**

Prvostepeni organ je donio rješenje br.02-14-007-3/2015 od 21.01.2015. godine po osnovu podnijetog zahtjeva za slobodan pristup informacijama XX na način što je odlučeno: “Odbija se zahtjev XX iz Herceg Novog, br.02-14-007-3/2015 od 15.01.2015.godine kao neosnovan.” Postupajući po zahtjevu, prvostepeni organ je utvrdio da tražene informacije koje se odnose na rješenja ili druge akte kojim su priznata prava na osnovu Zakona o boračkoj i invalidskoj zaštiti, a povodom smrti XX a dana 11.05.1993. godine, njegovoj supruzi XX rođenoj 04.09.1949. godine i njegovom sinu XX rođenom 18.01.1986. godine, nastanjenih u Herceg Novom XX, podliježu ograničenjima propisanim u članu 14 stav 1 tačka 1 Zakona o slobodnom pristupu informacijama. Članom 14 stav 1 tačka 1 Zakona o slobodnom pristupu informacijama je propisano da organ vlasti može ograničiti pristup informaciji ili njenom dijelu ako je to u interesu zaštite privatnosti što je učinjeno navedenim rješenjem, iz razloga što bi objelodanjivanje ličnih podataka izazvalo štetu navedenim licima, te je utvrđeno da je interes da se ovi podaci zaštite veći od interesa javnosti da ima tu informaciju. Prvostepeni organ se u osporenom rješenju na Zakon o zaštiti podataka o ličnosti, po kojem se obrada ličnih podataka može vršiti po prethodno dobijenoj saglasnosti od lica čiji se podaci obrađuju što se može opozvati u svakom trenutku, a podaci koji se traže upravo su obrađeni u zbirci evidencije boračko invalidske zaštite u tom organu.

Protiv rješenja Sekretarijata za lokalnu samoupravu Opštine Herceg Novi podnosilac zahtjeva blagovremeno je uložio žalbu. Žalba je izjavljena iz svih zakonom predviđenih razloga. U žalbi je navedeno da je učinjena bitna povreda pravila postupka iz člana 226 stav 2 tačka 7 Zakona o opštem upravnom postupku u tome što je dispozitiv rješenja u suprotnosti sa obrazoloženjem rješenja, pa nije u mogućnosti ispitati zakonitost rješenja u žalbenom postupku. Naime, dispozitivom rješenja zahtjev je odbijen kao neosnovan, a iz obrazloženja rješenja se ne može zaključiti zbog čega bi objelodanjivanje navedenih ličnih podataka moglo izazvati štetu licima za koja se ti podaci traže i čemu bi šteta postojala te da nije navedeno zbog čega je interes, i čiji, da se ti podaci zaštite veći od interesa javnosti da ima tu informaciju. U daljem se navodi da žaliocu nije omogućeno da učestvuje u postupku i da se izjasni o svim činjenicama i okolnostima koje su od značaja za odlučivanje o njegovom zahtjevu, pa je počinjena povreda odredbi člana 135 stav 3 ZUP-a. Dalje navodi da je prvostepeni organ pogrešno utvrdio činjenično stanje, a utvrđeno činjenično stanje je pogrešno cijenio. Isti nije utvrdio razloge iz kojih prozilazi da bi objelodanjivanje tražene informacije značajno ugrozilo interes iz člana 14 Zakona o slobodnom pristupu informacijama, a što je bio dužan shodno članu 16 Zakona. Da je rješenje donijeto suprotno članu 14 navedenog Zakona, a na koji se prvostepeni organ poziva u rješenju, jer isti propisuje da organ vlasti ne može ograničiti davanje podataka koji se odnose na sredstva dodijeljena iz javnih prihoda, a traženi podaci se odnose na priznavanje prava po osnovu kojih se dodjeljuju sredstva iz javnih prihoda, čim je pogrešno primijenjeno materijalno pravo. Predloženo je da Agencija za zaštitu ličnih podataka i slobodan pristup informacijama poništi rješenja Sekretarijata za lokalnu samoupravu Opštine Herceg Novi br.02-14-007-3/2015 od 21.01.2015.godine te da svoj žalbeni zahtjev smatra opravdanim i na zakonu zasnovanim.

Presudom Upravnog suda U.br.1789/15 od 31.03.2016.godine kojim je poništeno rješenje Agencije za zaštitu ličnih podataka i slobodan pristup informacijama UP II 291/15-1 od 17.06.2015. godine navodi se da je prema odredbama člana 232 ZUP-a, u slučajevima kada je rješenje donijeto bez prethodnog posebnog ispitnog postupka po članu 133 stav 1 tačke 1, 2 ili 3 ZUP-a, ali stranci nije data mogućnost da se izjasni o činjenicama i okolnostima koje su značajne za donošenje rješenja, a stranka u žalbi traži da se taj postupak sprovede, odnosno da joj se pruži mogućnost da se izjasni, prvostepeni organ je bio dužan da po tom zahtjevu postupi. U presudi se nadalje navodi da je prvostepeni organ bio dužan da po prigovoru dužioca iznijetom u žalbi postupi u skladu sa pomenutim upravnim pravilima, što nije učinio. Kako tuženi navedenu nepravilnost nije otklonio, odlučio je suprotno odredbi člana 236 stav 3 ZUP-a, zbog čega je Upravni sud, ne upuštajući se u činjeničnu i materijalnu osnovanost tužbeniih navoda, osporeno rješenje ocijenila nezakonitim.

Savjet Agencije se u smislu člana 40 stav 1 tačka 1 Zakona o slobodnom pristup informacijama obratio zahtjevom br 07-125-1924-2/16 od 18.05.2016. godine tražeći informaciju koja je predmet zahtjeva za slobodan pristup informacijama br. 02-007-3/2015 od 15.01.2015.godine te je uz dopis Sekretarijata za društvene djelatnosti i sport Opštine Herceg Novi br. 02-14-007-3/2015-1/2 od 26.05.2016. godine dostavljena su i to: rješenje Sekretarijata za društvene djelatnosti Opštine Herceg Novi br. 02-6-570-12/2008 od 23.06.2008. godine i rješenje Sekretarijata za društvene djelatnosti i opštu upravu Opštine Herceg Novi br.02-1-570-34/2009 od 15.12.2009. godine .

Nakon razmatranja spisa predmeta, žalbenih navoda ,presude Upravnog suda U.br.1789/15 od 31.03.2016.godine i neposrednog uvida u rješenje Sekretarijata za društvene djelatnosti Opštine Herceg Novi br. 02-6-570-12/2008 od 23.06.2008. godine i rješenje Sekretarijata za društvene djelatnosti i opštu upravu Opštine Herceg Novi br.02-1-570-34/2009 od 15.12.2009. godine u Savjet Agencije je našao da je žalba osnovana.

Savjet Agencije je u postupku rješavanja po izjavljenoj žalbi utvrdio da je pravni sljedbenik Sekretarijata za lokalnu samoupravu Opštine Herceg Novi Sekretarijat za društvene djelatnosti i sport u Opštini Herceg Novi.

Savjet Agencije je poništio rješenje prvostepenog organa br. 02-14-007-3/2015 od 21.01.2015.godine zbog pogrešne primjene materijalnog prava. Članom 1 Zakona o slobodnom pristupu informacija je propisano da pravo na pristup informacijama u posjedu organa vlasti ostvaruje se na način i po postupku propisanim ovim zakonom, a ne dugim. Članom 3 Zakona o slobodnom pristupu informacijama, propisano je da svako domaće i strano fizičko i pravno lice ima pravo na pristup informacijama, bez obaveze da navodi razloge i objašnjava interes traženja informacija.Članom 4 Zakona o slobodnom pristupu informacijama je propisano da se pristupom informacijama obezbjeđuje transparentnost rada, podstiče efikasnost, djelotvornost, odgovornost i afirmiše integritet i legitimnost organa vlasti. Članom 7 Zakona o slobodnom pristupu informacijama je propisano da pristup informacijama je od javnog interesa. Pristup informacijama može se ograničiti samo radi zaštite interesa propisanih ovim zakonom. Članom 14 Zakona o slobodnom pristupu informacijama taksativno su navedeni slučajevi i to na način da organ vlasti može ograničiti pristup informaciji ili dijelu informacije, ako je to u interesu: 1) zaštite privatnosti od objelodanjivanja podataka predviđenih zakonom kojim se uređuje zaštita podataka o ličnosti, osim podataka koji se odnose na: javne funkcionere u vezi sa vršenjem javne funkcije, kao i prihode, imovinu i sukob interesa tih lica i njihovih srodnika koji su obuhvaćeni zakonom kojim se uređuje sprječavanje sukoba interesa, sredstva dodijeljena iz javnih prihoda, osim za socijalna primanja, zdravstvenu zaštitu i zaštitu od nezaposlenosti; 2) bezbjednosti, odbrane, spoljnje, monetarne i ekonomske politike Crne Gore, u skladu sa propisima kojima se uređuje tajnost podataka, označeni stepenom tajnosti; 3) prevencije istrage i gonjenja izvršilaca krivičnih djela, radi zaštite od objelodanjivanja podataka koji se odnose na: sprječavanje izvršenja krivičnog djela, prijavljivanje krivičnog djela i njegovog izvršioca,sadržinu preduzetih radnji u pretkrivičnom i krivičnom postupku, dokaze prikupljene izviđajem i istragom,mjere tajnog nadzora, zaštićenog svjedoka i svjedoka saradnika,efikasnost vođenja postupka; 4) vršenja službene dužnosti, radi zaštite od objelodanjivanja podataka koji se odnose na: planiranja inspekcijske kontrole i nadzora od strane organa vlasti, konsultacije unutar i između organa vlasti u vezi sa utvrđivanjem stavova, radi izrade službenih dokumenata i predlaganja rješenja nekog predmeta, rad i odlučivanje kolegijalnih organa, pokretanje i vođenja disciplinskog postupka; 5) zaštite trgovinskih i drugih ekonomskih interesa od objavljivanja podataka koji se odnose na zaštitu konkurencije i poslovnu tajnu u vezi sa pravom intelektualne svojine. Kroz pravilnu primjenu člana 14 stav 1 tačka 1 Zakona o slobodnom pristupu informacijama prvostepeni organ je bio u obavezi ograničiti pristup dijelu informacije a koja se odonosi i to na : ime i prezime, ime oca, adresu stanovanja, JMBG, datuma rođenja i predmetni događaj po osnovu koga je ostvareno pravo po osnovu Zakona o invalidskoj i boračkoj zaštiti, i nakon brisanja omogućiti pristup u preostali dijelu informacije kroz primjenu člana 24 Zakona o slobodnom pristupu informacijama. Članom 24 Zakona o slobodnom pristupu informacijama je propisano, ako je dijelu informacije pristup ograničen, u skladu sa članom 14 Zakona, organ vlasti dužan je da omogući pristup informaciji dostavljanjem njene kopije podnosiocu zahtjeva, nakon brisanja dijela informacije kojem je pristup ograničen. U slučaju iz stava 1 ovog člana, na dijelu informacije kojem je pristup ograničen stavlja se napomena "izvršeno brisanje" i daje obavještenje o obimu izvršenog brisanja (redova, pasusa i stranica). Brisanje dijela informacije vrši se na način kojim se ne može uništiti ili oštetiti tekst, odnosno sadržina informacije. Naime, članom 9 stav 1 tačka 1 Zakona o zaštiti podataka o ličnosti propisano je da su lični podaci sve informacije koje se odnose na fizičko lice čiji je identitet utvrđen ili se može utvrditi dok je članom 10 stav 1 i 2 Zakona o zaštiti podataka o ličnosti propisano je da obrada ličnih podataka može se vršiti po prethodno dobijenoj saglasnosti lica čiji se lični podaci obrađuju, koja se može opozvati u svakom trenutku. Obrada ličnih podataka vrši se bez saglasnosti lica ako je to neophodno radi: 1) izvršavanja zakonom propisanih obaveza rukovaoca zbirke ličnih podataka; 2) zaštite života i drugih vitalnih interesa lica koje nije u mogućnosti da lično da saglasnost; 3) izvršenja ugovora ako je lice ugovorna strana ili radi preduzimanja radnji na zahtjev lica prije zaključivanja ugovora; 4) obavljanja poslova od javnog interesa ili u vršenju javnih ovlašćenja koja su u djelokrugu rada, odnosno nadležnosti rukovaoca zbirke ličnih podataka ili treće strane, odnosno korisnika ličnih podataka; 5) ostvarivanja na zakonu zasnovanog interesa rukovaoca zbirke ličnih podataka ili treće strane, odnosno korisnika ličnih podataka, izuzev ako takve interese treba ograničiti radi ostvarivanja i zaštite prava i sloboda lica. U konkretnom slučaju kroz pravilnu primjenu člana 14 stava 1 tačka 1 Zakona o slobodnom pristupu informacijama prvostepeni organ nakon brisanja ličnih podataka kojima bi se mogla ugroziti privatnost lica čiji se podaci obradjuju neće povrijediti odredba člana 10 stava 1 i 2 Zakona o zaštiti podataka o ličnosti jer će pristup ličnim podacima biti zaštićen kroz zatamnjivanje ličnih podataka uz primjenu člana 24 Zakona o slobodnom pristupu informacijama i to: imena i prezimena, ime oca, adresu stanovanja, JMBG, datuma rođenja i predmetnog događaja po osnovu koga je ostvareno pravo po osnovu Zakona o invalidskoj i boračkoj zaštiti.

Savjet Agencije je u postupku preispitivanja zakonistosti osporenog rješenja izvršio neposredan uvid u informaciju koja je predmet zahtjeva za slobodan pristup informacijama koja su dostavljene od strane Sekretarijata za društvene djelatnosti i sport Opštine Herceg Novi aktom br. 02-14-007-3/2015-1/2 od 26.05.2016. godine i to: rješenje Sekretarijata za društvene djelatnosti Opštine Herceg Novi br. 02-6-570-12/2008 od 23.06.2008. godine i rješenje Sekretarijata za društvene djelatnosti i opštu upravu Opštine Herceg Novi br.02-1-570-34/2009 od 15.12.2009. godine i u konkretnom slučaju utvrdio u smislu člana 4 Zakona o slobodnom pristupu informacijama da postoji potreba činjenja transparetnim rada prvostepenog organa koji se odnosi na postupak donošenja odluke o ostvarivanju prava na osnovu Zakona o invalidskoj i boračkoj zaštiti za dva lica iza smrti srodnika u postupku raspolaganja srestvima opredeljenim za isplatu porodične invalidnine i naknade za materijalno obezbjeđenje je riječ o trošenju budžetskih sredstava koja u smislu člana 7 Zakona o slobodnom pristupu informacijama predstavlja informaciju od javnog interesa.

Savjet Agencije je na osnovu prethodno izloženog odobrio pristup informaciji po zahtjevu XX br. 02-007-3/2015 od 15.01.2015.godine i obavezao Sekretarijat za društvene djelatnosti i sport Opštine Herceg Novi, da podnosiocu zahtjeva dostavi informaciju kopiju i to: rješenja kojima su priznata prava na osnovu Zakona o invalidskoj i boračkoj zaštiti za dva lica iza smrti srodnika, uz zaštitu ličnih podataka licačiji se podaci obradjuju čijim objavljivanjem bi se ugrozila privatnost lica a koja se odnose na ime i prezime, ime oca, adresu stanovanja, JMBG, datuma rođenja i predmetni događaj po osnovu koga je ostvareno pravo po osnovu Zakona o invalidskoj i boračkoj, u roku od pet dana od dana prijema dokaza o uplati troškova Sekretarijatu za društvene djelatnosti i sport Opštine Herceg Novi.

Prvostepeni organ dužan je prema članu 32 Zakona o slobodnom pristupu informacijama da izvrši rješenje kojim se dozvoljava pristup informaciji u roku od pet dana od dana kada je podnosilac zahtjeva dostavio dokaz o uplati troškova postupka.

Članom 33 stav 2,5 i 6 Zakona o slobodnom pristupi informacijama je propisano da podnosilac zahtjeva snosi troškove postupka za pristup informaciji koji se odnose na stvarne troškove organa vlasti radi kopiranja, skeniranja i dostavljanja tražene informacije, u skladu sa propisom Vlade Crne Gore. Troškovi postupka plaćaju se prije omogućavanja pristupa informaciji ako podnosilac zahtjeva ne dostavi dokaz da je uplatio troškove postupka u utvrđenom iznosu, organ vlasti mu neće omogućiti pristup traženoj informaciji.

Kako tražena informacija kojoj se pristup omogućava ima 4 strane primjenom člana 33 stav 2 Zakona o slobodnom pristupu informacijama i člana 1 Uredbe o naknadi troškova u postupku za pristup informacijama (Sl.list Crne Gore br.02/07) određuje se naknada troškova postupka u ukupnom iznosu 0,40 EUR i to na ime kopiranja 1 stranice po utvrđenoj cijeni od 0,10 eura po jednoj strani koje je podnosilac zahtjeva dužan uplatiti u korist Budžeta Crne Gore na žiro račun br.907-0000000083001-19 u roku od pet dana od dana prijema rješenja i dostavi dokaz o izvršenoj uplati Sekretarijatu za društeve djelatnosti i sport Opštine Herceg Novi.

Sa iznjetih razloga, shodno članu 38 Zakona o slobodnom pristupu informacijama i člana 238 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**